## Servicis Socials convoca les ajudes a entitats sense ànim de lucre per a programes de promoció de l’autonomia personal amb prop de sis milions d’euros

*** El pressupost de la convocatòria podrà incrementar-se en 1,2 milions d’euros més
* La Generalitat reafirma el seu compromís amb la inclusió social i la millora de la qualitat de vida de les persones amb discapacitat**

La Vicepresidència Primera i Conselleria de Servicis Socials, Igualtat i Vivenda ha convocat per 5.981.489,55 euros les ajudes a programes per a la promoció de l’autonomia personal per a l’any 2025.

No obstant això, el pressupost d’esta convocatòria podrà incrementar-se fins a 1.200.000 euros addicionals, en el cas que hi haja disponibilitats pressupostàries. La convocatòria d’estes subvencions pot consultar-se en el [Diari Oficial de la Generalitat Valenciana](https://dogv.gva.es/datos/2025/03/13/pdf/2025_5521_va.pdf).

Amb esta convocatòria, la Generalitat reafirma la seua aposta per la promoció de l’autonomia personal i l’enfortiment dels recursos destinats a millorar la qualitat de vida de les persones amb discapacitat, afavorir la permanència de les persones en el seu medi familiar i habitual, potenciar l’autonomia personal i fomentar la participació social.

Està dirigida a les organitzacions o entitats privades sense ànim de lucre que desenrotllen programes i servicis socials especialitzats per a persones amb discapacitat. Cada entitat pot sol·licitar subvenció per a un màxim de tres programes o servicis.

Les subvencions permetran a les entitats beneficiàries desenrotllar programes innovadors i adaptats a les necessitats emergents del col·lectiu, per a afavorir així la seua integració en la societat i l’accés a servicis essencials.

Estos programes i servicis van dirigits a la intervenció per a la prevenció i inclusió social, l’atenció sociosanitària, la cooperació social, la millora de l’ocupabilitat, mitjançant les activitats formatives i l’ocupació amb suport, el gaudi de l’oci i la participació social, el foment de la vida independent i el respir familiar de les persones amb discapacitat.

Mitjançant esta convocatòria, es col·labora amb les entitats per a cobrir els gastos de personal i gastos generals per al seu funcionament, realització i compliment dels seus objectius.

Fecha: 13/03/2025